Broj: 711-I-681-P-186-20/21-04-8

Zagreb, 12. ožujka 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Ante Pranića, gradonačelnika Grada Vrgorca i Marka Jelića, gradonačelnika Grada Knina,** na 118. sjednici, održanoj 12. ožujka 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Ante Pranića, gradonačelnika Grada Vrgorca i Marka Jelića, gradonačelnika Grada Knina,** **povodom navodnog predlaganja i imenovanja članova proširenih sastava općinskih i gradskih izbornih povjerenstava i biračkih odbora na području IX. Izborne jedinice, na izborima za zastupnike u Hrvatski sabor, održanim 2020.g. od strane navedenih dužnosnika, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Protiv dužnosnika Ante Pranića, gradonačelnika Grada Vrgorca i Marka Jelića, gradonačelnika Grada Knina, podnesena je dana 18. kolovoza 2020.g. anonimna prijava, koja je u knjizi ulazne pošte Povjerenstva zaprimljena pod brojem: 711-U-2895-P-186/20-01-1 te je povodom iste otvoren predmet broj: P-186/20.

U predmetnoj prijavi se u bitnome navodi da su dužnosnici Ante Pranić i Marko Jelić na izborima za zastupnike u Hrvatski sabor 2020.g. zloupotrijebili položaj i ovlasti na način da je Ante Pranić kao čelnik Nezavisne liste mladih iz Vrgorca polagao pravo na određeni broj članova izbornog povjerenstva i biračkih odbora u Kninu i okolici. S obzirom da navedena stranka nema podružnicu u Kninu, obratio se svom prijatelju, dužnosniku Marku Jeliću da mu pronađe osobe koje bi mogao imenovati u prošireni sastav izbornih povjerenstava i u biračke odbore. U prijavi se dalje navodi da je dužnosnik Marko Jelić našao politički obojane osobe i na navedena mjesta postavio svoje prijatelje, rodbinu i političke partnere iako na to nije imao pravo budući da njegova politička stranka ne ostvaruje pravo na određen broj članova izbornih povjerenstava i biračkih odbora.

U nastavku prijave navode se imena osobe koje su navedeni dužnosnici postavili u proširene sastave izbornih povjerenstava i biračke odbore, pa se tako navodi da je sestra dužnosnika Marka Jelića imenovana u prošireni sastav Izbornog povjerenstva Grada Knina, najbolji prijatelj dužnosnika Marka Jelića imenovan je u prošireni sastav Izbornog povjerenstva Općine Biskupija, sestra Dragana Miličevića, člana Gradskog vijeća s Nezavisne liste Marka Jelića, imenovana je u prošireni sastav Izbornog povjerenstva Općine Civljane, bračni drug sestre dužnosnika Marka Jelića imenovan je u prošireni sastav Izbornog povjerenstva Općine Kijevo, supruga Marijana Blaževića, člana Gradskog vijeća s Nezavisne liste Marka Jelića imenovana je u Birački odbor br. 1. u Kninu, sestra dužnosnika Marka Jelića imenovana je u Birački odbor br. 5 u Kninu, kćer zamjenika gradonačelnika Grada Knina imenovana je u Birački odbor br. 6. u Kninu, kćeri dužnosnika Marka Jelića imenovane su u Birački odbor br. 7 i Birački odbor br. 9 u Kninu, zaručnik kćeri dužnosnika Marka Jelića imenovana je u Birački odbor br. 11 u Kninu, brat Dragana Miličevića, člana Gradskog vijeća s Nezavisne liste Marka Jelića, imenovan je u Birački odbor br. 19 u Kninu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 3. propisano je da su zastupnici u Hrvatskom saboru dužnosnici u smislu navedenog Zakona, a podstavkom 39. je propisano da su gradonačelnici i njihovi zamjenici također dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Ante Pranić obnaša dužnost gradonačenika Grada Vrgorca, počevši od 25. svibnja 2017.g., a od 5. prosinca 2017.g. do 22. srpnja 2020.g. obnašao je dužnost zastupnika u Hrvatskom saboru. Također je utvrđeno da Marko Jelić obnaša dužnost gradonačelnika Grada Knina, počevši od 12. lipnja 2017.g. Ante Pranić i Marko Jelić su stoga, povodom obnašanja navedenih dužnosti, obvezni postupati sukladno odredbama ZSSI-a.

Povjerenstvo je u svrhu stjecanja vlastitih saznanja i donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Povjerenstvo je najprije izvršilo uvid u popis članova općinskih i gradskih izbornih povjerenstava te popis članova biračkih odbora na području Grada Knina na izborima za zastupnike u Hrvatski sabor, provedenim u srpnju 2020.g. te je utvrđeno da su sve osobe navedene u zaprimljenoj prijavi uistinu imenovane u proširene sastave gradskih ili općinskih izbornih povjerenstava na području IX. izborne jedinice, odnosno u sastave biračkih odbora na području Grada Knina, i to kao zamjenici članova.

Povjerenstvo je potom zatražilo očitovanje Državnog izbornog povjerenstva koje u svom očitovanju KLASA: 008-02/20-01/45, URBROJ: 507-02/01-20-2 od 21. listopada 2020.g. navodi da je člankom 67. Zakona o izborima zastupnika u Hrvatski sabor („Narodne novine“ broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 104/15. i 98/19.) propisano da izborno povjerenstvo izborne jedinice imenuje općinska i gradska izborna povjerenstva te da stalni sastav izbornih povjerenstava čine predsjednik i dva člana te njihovi zamjenici koji se imenuje iz reda sudaca i istaknutih pravnika, a da prošireni sastav izbornih povjerenstava čine po dva predstavnika većinske političke stranke, odnosno koalicije i dva dogovorno predložena predstavnika oporbenih političkih stranaka, odnosno koalicije, sukladno sastavu Hrvatskoga sabora i njihovi zamjenici.

Na osnovu navedenih zakonskih odredbi Izborno povjerenstvo IX. izborne jedinice imenovalo je članove stalnog i proširenog sastava Gradskog izbornog povjerenstva Grada Knina, Općinskog izbornog povjerenstva Općine Biskupija, Općinskog izbornog povjerenstva Općine Civljane i Općinskog izbornog povjerenstva Općine Kijevo. Izborno povjerenstvo IX. izborne jedinice nije bilo dužno dostavljati Državnom izbornom povjerenstvu odluke o imenovanju izbornih povjerenstava na svom području pa to nije niti učinilo niti je dostavljalo prijedloge za imenovanje proširenih sastava izbornih povjerenstava zaprimljene od strane političkih stranaka sukladno članku 67. stavku 2. u vezi s člankom 60. stavkom 1. Zakona o izborima zastupnika u Hrvatski sabor.

U očitovanju se nadalje navodi da su rješenja o imenovanju izbornih povjerenstava javno dokumentarno gradivo kojem, sukladno Pravilniku o zaštiti i obradi arhivskog i registraturnog gradiva nastalog u radu Državnog izbornog povjerenstva Republike Hrvatske i drugih tijela za provedbu izbora i referenduma („Narodne novine“, broj 55/16.) i Posebnom popisu gradiva Državnog izbornog povjerenstva s rokovima čuvanja, rok čuvanja istječe 60 dana od donošenja odluke Ustavnog suda o ocjeni ustavnosti i zakonitosti. Državno izborno povjerenstvo je dana 28. rujna 2020.g., temeljem odobrenja Hrvatskog državnog arhiva, donijelo Odluku o izlučivanju javnog dokumentarnog gradiva nastalog u postupku provedbe izbora za zastupnike u Hrvatski sabor 2020.g. KLASA: 013-03/20-08/01, URBROJ: 507-02/01-20-3. Na temelju navedene Odluke nadležna izborna povjerenstva su pristupila izlučivanju i uništenju javnog dokumentarnog gradiva, pa tako i rješenja o imenovanju izbornih povjerenstava.

U dopisu se također napominje da se rješenja o imenovanju izbornih povjerenstava generiraju iz informatičkog sustava. Kako bi se omogućilo generirati rješenja o imenovanju izbornih povjerenstava, u informatički sustav se unose podaci o osobama koje se imenuju u stalni i prošireni sastav izbornih povjerenstava te, po njihovom imenovanju, Državno izborno povjerenstvo o tome o bjavljuje informaciju na svojim mrežnim stranicama.

U odnosu na odluke o imenovanju članova biračkih odbora na biračkim mjestima broj 5., 6., 7., 9. i 11. u Kninu, Državno izborno povjerenstvo navodi da je člankom 68. Zakona o izborima zastupnika u Hrvatski sabor propisano da općinska i gradska izborna povjerenstva predlažu imenovanje biračkih odbora na području općine, odnosno grada, a biračke odbore imenuju izborna povjerenstva izbornih jedinica, što je propisano člankom 61. točkom 3. istoga Zakona. Navedenim Zakonom je nadalje propisano da birački odbor čine predsjednik i četiri člana te zamjenici članova, pri čemu po dva člana i zamjenika određuje većinska politička stranka ili koalicija, a po dva člana oporbene političke stranke ili koalicije, sukladno stranačkom sastavu trenutačnog saziva Hrvatskoga sabora. Navedene odredbe dovode do toga da imenovanje predsjednika i zamjenika predsjednika biračkih odbora izbornom povjerenstvu izborne jedinice predlažu općinska i gradska izborna povjerenstva, a imenovanje članova i zamjenika članova biračkih odbora političke stranke.

Slijedom navedenoga, Izborno povjerenstvo IX. izborne jedinice imenovalo je članove biračkih odbora na području Grada Knina, pa tako i na biračkim mjestima 5., 6., 7., 9. i 11.

Izborno povjerenstvo IX. izborne jedinice nije bilo dužno dostavljati Državnom izbornom povjerenstvu odluke o imenovanju članova biračkih odbora na svom području pa to nije niti učinilo, niti je dostavljalo prijedloge za imenovanje predsjednika i zamjenika predsjednika biračkih odbora od strane općinskih i gradskih izbornih povjerenstava na svom području, kao niti prijedloge za imenovanje članova i zamjenika članova biračkih odbora zaprimljene od političkih stranaka.

Kao i rješenja o imenovanju izbornih povjerenstava, i rješenja o imenovanju biračkih odbora su javno dokumentarno gradivo kojem, sukladno ranije navedenom Pravilniku, rok čuvanja istječe 60 dana od odnošenja odluke Ustavnog suda o ocjeni ustavnosti i zakonitosti te su nadležna izborna povjerenstva pristupila izlučivanju i uništenju javnog dokumentarnog gradiva, pa tako i rješenja o imenovanju biračkih odbora.

Rješenja o imenovanju biračkih odbora također se generiraju iz informatičkog sustava. Kako bi se omogućilo generirati rješenja o imenovanju biračkih odbora, u informatički sustva se unose podaci o osobama koje se imenuju u biračke odbore i, po njihovom imenovanju, Državno izborno povjerenstvo o tome objavljuje informaciju na svojim mrežnim stranicama.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Povjerenstvo prvenstveno obrazlaže da nije nadležno vršiti kontrolu jesu li članovi izbornih povjerenstava izbornih jedinica, kao i članovi biračkih odbora imenovani sukladno odredbama Zakona o izborima zastupnika u Hrvatski sabor, već je navedeno u nadležnosti Državnog izbornog povjerenstva.

Nadalje, iz očitovanja Državnog izbornog povjerenstva proizlazi da je, sukladno odredbama Zakona o izborima zastupnika u Hrvatski sabor, članove stalnog i proširenog sastava Gradskog izbornog povjerenstva Grada Knina, Općinskog izbornog povjerenstva Općine Biskupija, Općinskog izbornog povjerenstva Općine Civljane i Općinskog izbornog povjerenstva Općine Kijevo, kao i članove biračkih odbora na području Grada Knina, pa tako i na biračkim mjestima 5., 6., 7., 9. i 11. imenovalo Izborno povjerenstvo IX. izborne jedinice, kao što je to Zakonom o izborima zastupnika u Hrvatski sabor i propisano.

Također, istim Zakonom propisano je da prošireni sastav općinskih i gradskih izbornih povjerenstava čine dva predstavnika većinske političke stranke ili koalicije i dva dogovorno predložena predstavnika oporbenih političkih stranaka ili koalicija, sukladno stranačkom sastavu Hrvatskoga sabora i njihovi zamjenici. Jednako tako, dva člana biračkih odbora i njihove zamjenike određuje većinska politička stranka ili koalicija, a dva člana i zamjenike oporbene političke stranke ili koalicije, sukladno stranačkom sastavu trenutačnog saziva Sabora.

Slijedom navedenoga, članovi i zamjenici članova proširenih sastava općinskih i gradskih izbornih povjerenstava, kao i biračkih odbora, imenuju se ovisno o zastupljenosti stranaka u Hrvatskom sazivu, pri čemu su stranke slobodne u prijedlogu svojih predstavnika. S obzirom na navedeno, eventualni prijedlozi dužnosnika Ante Pranića dani su u svojstvu pripadnika određene političke stranke ili koalicije, a ne kao nositelja javne dužnosti.

Povjerenstvo stoga obrazlaže da iz prikupljenih podataka i dokumentacije ne proizlaze okolnosti koje bi upućivale da je postupanjem dužnosnika Ante Pranića i Marka Jelića došlo do moguće povrede odredbi ZSSI-a.

Slijedom navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ante Pranić, elektroničkom dostavom
2. Dužnosnik Marko Jelić, elektroničkom dostavom
3. Objava na internetskoj stranici Povjerenstva
4. Pismohrana